Diari Oficial de la Generalitat Valenciana


Sumari del DOGV 9198, del 20-10-2021 (2021/9729)

RESOLUCIÓ de 20 de setembre de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat-Generalitat, en relació amb la Llei 4/2020, de 30 de desembre de pressupostos de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9198

Data del DOGV
:   20-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9729


Data del document
:   20-09-2021

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * exercici pressupostari
    * pressupost
    * endeutament
    * crèdit pressupostari
    * llei pressupostària
    * remuneració del treball
    * legislació
    * dèficit
    * modificació pressupostària
    * empresa pública
    * fundació

RESOLUCIÓ de 20 de setembre de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat-Generalitat, en relació amb la Llei 4/2020, de 30 de desembre de pressupostos de la Generalitat Valenciana. [2021/9729]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta direcció general disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 20 de setembre de 2021.- La directora general de Relacions amb la Unió Europea i l'Estat: Daría Terrádez Salom.  
  
  
ANNEX  
  
Acord de la Comissió Bilateral de Cooperació Administració general de l'Estat-Generalitat en relació amb la Llei 4/2020, de 30 de desembre, de pressupostos de la Generalitat Valenciana per a l'exercici 2021  
  
I. De conformitat amb les negociacions prèvies celebrades pel grup de treball constituït mitjançant l'Acord de la Comissió Bilateral de Cooperació Administració general de l'Estat-Generalitat de València per a l'estudi i la proposta de solució de les discrepàncies manifestades en relació amb les disposicions addicionals segona i vint-i-unena de la Llei 4/2020, de 30 de desembre, de pressupostos de la Generalitat Valenciana per a 2021, ambdues parts les consideren solucionades de conformitat amb els compromisos i les consideracions següents:  
a) En relació amb la disposició addicional segona, «De les agricultores i agricultors que es troben en situació de jubilació i siguen titulars d'explotacions agràries», la Generalitat Valenciana es compromet a promoure la corresponent iniciativa legislativa per a suprimir aquesta disposició en el pròxim avantprojecte de Llei de pressupostos de la Generalitat.  
b) Pel que fa a la disposició addicional vint-i-dosena, «Del càlcul de la prestació econòmica en els supòsits d'incapacitat temporal», la Generalitat Valenciana assumeix el compromís de promoure una iniciativa legislativa per a la seua inclusió, mitjançant la corresponent disposició addicional, en la pròxima Llei de pressupostos de la Generalitat Valenciana, que diu literalment el següent:  
«Sense perjudici del que es preveu en la disposició addicional desena del Decret llei 3/2018, de 13 de juliol, del Consell, pel qual es modifica la Llei 22/2017, de 29 de desembre, de pressupostos de la Generalitat per a l'exercici 2018, el càlcul de la prestació econòmica en la situació d'incapacitat temporal del personal al servei de la Generalitat, siga funcionari, estatutari o laboral, i qualsevol que siga el règim de la Seguretat Social que li siga aplicable, s'haurà d'ajustar en tot cas al que s'estableix en la normativa estatal en matèria de seguretat social i el que es preveu en la normativa reguladora del mutualisme administratiu. El càlcul del complement retributiu a què fa referència la disposició addicional cinquanta-quatrena de la Llei 6/2018, de 3 de juliol, de pressupostos generals de l'Estat per a l'any 2018 del personal al servei de la Generalitat, ja siga funcionari que estiga inclòs en el règim general de la Seguretat Social, o estatutari o laboral, es realitzarà sobre les retribucions, bàsiques i complementàries, corresponents a les seues retribucions fixes del mes d'inici de la incapacitat temporal, quedant-ne exclosos, en tot cas, els conceptes retributius que a continuació es detallen: els endarreriments de qualsevol concepte retributiu, les gratificacions o indemnitzacions, la productivitat variable, així com les pagues extraordinàries i el component compensatori del complement específic que s'hagen percebut aquest mes.  
Pel que fa al personal funcionari inclòs en el règim de mutualisme administratiu, aquest complement retributiu s'aplicarà per al període de temps que no comprenga l'aplicació del subsidi d'incapacitat temporal».  
II. De conformitat amb l'acord aconseguit, ambdues parts consideren resoltes les discrepàncies manifestades i concloses les controvèrsies plantejades.  
III. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979, de 3 d'octubre, del Tribunal Constitucional, així com publicar aquest acord en el Boletín Oficial del Estado i en el Diari Oficial de la Generalitat Valenciana.